CELEX: 62014TN0199
Language: et
Date: 2014-03-28 00:00:00
Title: Kohtuasi T-199/14: 28. märtsil 2014 esitatud hagi – Vanbreda Risk & Benefits versus komisjon

26.5.2014   
            
            
               ET
            
            
               Euroopa Liidu Teataja
            
            
               C 159/36
            
         28. märtsil 2014 esitatud hagi – Vanbreda Risk & Benefits versus komisjon
   (Kohtuasi T-199/14)
   2014/C 159/49
   Kohtumenetluse keel: prantsuse
   
      Pooled
   
   
      Hageja: Vanbreda Risk & Benefits (Anvers, Belgia) (esindajad: advokaadid P. Teerlinck ja P. de Bandt)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 30. jaanuari 2014. aasta otsus (viide Ares(2014)221245), milles komisjon otsustas lükata tagasi VANBREDA RISK & BENEFITS SA pakkumus osale 1 hankes 2013/S 155-269617 (hanketeade nro OIB.DR.2/PO/2013/062/591) ja sõlmida hankeleping äriühinguga Marsh SA;
            
         
               —
            
            
               nõuda käesoleva hagi peatükis III (menetlust korraldavad meetmed) viidatud dokumentide esitamist;
            
         
               —
            
            
               tunnistada komisjoni lepinguvälist vastutust ja mõista komisjonilt hageja kasuks välja 1 000 000 eurot hüvitisena lepingu sõlmimise võimaluse ja võrdlusnäitajate kaotamise ning väidetavalt tekitatud kahju eest;
            
         
               —
            
            
               igal juhul mõista komisjonilt välja käesoleva menetluse kohtukulud.
            
         
      Väited ja peamised argumendid
   
   Oma nõuete toetuseks esitab hageja ühe väite, et komisjon sõlmis hankelepingu õigusvastaselt äriühinguga, kes hankedokumentide nõudeid rikkudes ei lisanud oma pakkumusele kokkulepet/volitust, millega kõik konsortsiumis osalenud kindlustusandjad kohustusid hankelepingut solidaarselt täitma.
   See väide jaguneb kolmeks osaks, mis tuginevad sellel, et komisjon:
   
               —
            
            
               rikkus pakkujate võrdse kohtlemise põhimõtet, finantsmääruse (1) artikli 111 lõiget 5 ja artikli 113 lõiget 1, rakendusmääruse (2) artikli 146 lõikeid 1 ja 2, artikli 149 lõiget 1 ning artikli 158 lõikeid 1 ja 3 ja hankedokumentide sätteid, kui ta tunnistas, et Marshi pakkumus vastab nõuetele, samas kui ise see ei sisaldanud kõigi konsortsiumisse kuulunud kindlustusandjate allkirjastatud kokkulepet/volitust, nagu oli ette nähtud hankedokumentides;
            
         
               —
            
            
               rikkus pakkujate võrdse kohtlemise põhimõtet ja finantsmääruse artikli 112 lõiget 1 ning rakendusmääruse artiklit 160, kui ta lubas Marshil muuta oma pakkumust pärast pakkumuste esitamiseks seatud tähtaega;
            
         
               —
            
            
               rikkus läbipaistvuse põhimõtet koostoimes finantsmääruse artikli 102 lõikega 1, kui ta keeldus andmast täpset vastust hageja küsimusele selle kohta, kas kokkulepe/volitus oli allkirjastatud kõigi Marshi konsortsiumisse kuulunud kindlustusandjate poolt ja kas see dokument oli lisatud Marshi pakkumusele.
            
         
      (1)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002 (ELT L 298, lk 1).
   
      (2)  Komisjoni delegeeritud 29. oktoobri 2012. aasta määrus (EL) nr 1268/2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT L 362, lk 1).